钦定古今图书集成/明伦汇编/氏族典/第144卷 > 元达
## 钦定古今图书集成/明伦汇编/氏族典/第144卷 > 元达

按《宋史元达传》：“达初名守旻，洺州鸡泽人。身长八尺
馀，负膂力，善射。家业农，不任作苦，委耒耜，慨叹而去
之。事任侠纵酒，尝醉见道旁槐树，拔剑斩之，树立断。
尝从少年数十百人，欲起为盗，里中老父交戒之，乃
止。时郡以户籍调役，达当送徒阙下，行数舍，乃悉纵
之。郡遣追捕，亡命山林间，为乡里患。太宗居晋邸时”，
达求见，得隶帐下。尝侍太宗习射园亭，命之射，达射
四发不中的，已而连中。上喜，为更其名曰“达。”及即位，
补御龙直队长。雍熙初，累迁妫州刺史，继领本州团
练使。端拱二年，擢侍卫步军都虞候、领幽州刺史，历
北面行营都部署，由常山镇入为京城巡检。淳化四
年，卒，年四十二。赠昭化军节度。达虽奋自草野，历职
戎署，至交士夫，能折节尽礼，人以是称之。